Helsinkiläinen Mukhtar Abdi, 20, joutui solvauksen kohteeksi kahdesti ennen kuin oli ehtinyt edes kotiin ensimmäisille lomilleen.

Abdi aloitti armeijan kaksi viikkoa sitten. Hän on järkyttynyt siitä, millaisia kommentteja hänen varusmiesasunsa herätti metrossa.

Ensin metromatkustaja kielsi Abdia koskemasta reppuunsa. Toinen huutelija puolestaan nauroi Abrille päin naamaa ja ihmetteli, miten tummaihoinen voi olla armeijan vaatteissa.

Suomessa koko ikänsä asunut Abdi toivoo, ettei ihmisiä tuomittaisi ulkonäön perusteella.

Mukhtar Abdi, 20, oli matkalla lauantaina noin puoli viiden aikaan illalla metrolla kotiin. Kaksi viikkoa sitten intin aloittanut nuorukainen oli pukeutunut armeijan vaatteisiin, sillä hän oli juuri päässyt ensimmäisille lomilleen.

Kun Abdi oli kaivamassa varusmiesrepustaan matkalaturia, vastapäätä istunut mies huusi: ”Älä koske sun reppuun!” Abdi häkeltyi.

– Hän sai aikaan tilanteen, jossa näytti ihan siltä kuin olisin jotain pommia ottamassa repusta. Hän yritti saada mut näyttämään pelottavalta ihmisten edessä ja varmaan se kuulosti muiden korviin siltä, että apua tuo on tekemässä varmaan jotain, Abdi kuvailee Iltalehdelle.

Kun Abdi jatkoi kaikessa rauhassa laturin etsimistä, mies tarttui häntä ranteista ja sanoi uudelleen: ”Älä koske sun reppuun”. Varusmies ärsyyntyi, mutta yritti hillitä itsensä.

– Sanoin, että anna mulle oma rauha ja kysyin, että mitä oikein haluat. Vieressä ollut serkkunikin kysyi mieheltä, miksi en olisi saanut koskea reppuun. Ei hän antanut siihen mitään suoraa vastausta. Tilanne oli ihan älytön, kun ei hänellä ollut mitään perustetta sille, miksi en saisi koskea reppuuni.

Tilanne päättyi, kun mies jäi metrosta pois.

Helsinkiläinen Mukhtar Abdi on innoissaan intistä. Hän ei ymmärrä, miksi osa ihmisistä ei voi hyväksyä tummaihoista varusmiestä. KUVAKAAPPAUS ABDIN YLE FOLKILLE TEKEMÄSTÄ RAMADAN2K16 -VLOGISARJASTA

Toinenkin välikohtaus

Vastoinkäymiset eivät silti siihen loppuneet, vaan vielä samana iltana Abdi joutui toiseen otteeseen haukkumisen kohteeksi. Abdi ei ollut ehtinyt vaihtaa välissä vaatteita, vaan hän meni keskustaan vastaan ystäväänsä, jonka kanssa hänen oli tarkoitus mennä yhtä matkaa kotiin.

Metroon astui mies, joka alkoi nauraa Abdille päin naamaan.

– Hän sanoi, että eipä olisi uskonut, että näkee tuollaisia armeijan vaatteissa. Sitten vain hän totesi, että no ette kai te sitten niin pahoja oo, kun ryssät on pahempia.

Abdilla meinasi mennä hermot, mutta hän yritti taas hillitä itsensä. Hän tiedostaa, että edustaa armeijan vaatteissa puolustusvoimia.

– Olisin halunnut puolustaa enemmän itseäni ja sanoa jotain kieroa takaisin, mutta ajattelin, että parempi jättää asia sikseen, kun edustan kuitenkin puolustusvoimia vaatteissani.

Abdi kuitenkin kysyi mieheltä, onko hänellä jokin ongelma.

– Mies vain totesi, että ei olisi uskonut, että näkee mustan äijän armeijan vaatteissa ja naureskeli.

”Suomalainen kuin naapurin Pekka”

Molemmat välikohtaukset tuntuivat Abdista loukkaavilta ja alentavilta. Hän on syntynyt Suomessa ja asunut koko elämänsä Helsingissä.

– Tunnen itseni suomalaiseksi. Sitten tulee päiviä, että joku muistuttaa, hei sä olet erivärinen ja et kuulu tänne sataprosenttisesti. Kohdellaan kuin ulkomaalaista, vaikka olen yhtä suomalainen kuin naapurin Pekka.

Abdille oli itsestään selvää, että hän menee inttiin. Hän on viihtynyt armeijassa hyvin, eikä ole kohdannut siellä kiusaamista.

– Intissä on ollut tosi hyvä henki ja porukka, ja olen ollut siitä innoissani. Mutta tällaiset vapaa-ajalla tulevat solvaukset lannistavat ja voivat vaikuttaa motivaatioon.

Yksittäisiä haukkujia Abdi ei halua syyttää, vaan kiinnittää huomiota yleiseen ilmapiiriin. Ennakkoluulot harmittavat häntä.

– Toivoisin vaan, ettei ketään tuomittaisi ulkonäön perusteella. Kyllä mä sen tavallaan ymmärrän, että jotkut saattaa tuomita ihonvärin tai vaikka ison parran takia. Mut voisi yrittää muistaa, että sillä, jolla on iso parta, voi olla iso sydänkin.

Video leviää Facebookissa

Abdi kertoi solvaustilanteista Facebookissa jakamallaan videolla. Videota on katsottu jo yli kymmeniätuhansia kertaa. Videon suosio yllätti Abdin.

– En mä yhtään arvannut, että se lähtee leviämään näin kulovalkean tavoin. Mutta toisaalta hyvä, että ihmiset näkee ja tajuaa, että tällaista tapahtuu jatkuvasti enkä mä oo ainoa, joka tällaista joutuu kohtaamaan.

Abdi on saanut videostaan hyvää palautetta ja kannustusviestejä.

– Arvostan, että on ihmisiä, jotka ymmärtävät ja joilla on sydän paikallaan.